Raad vir emosionele stres vir leerders wat tydens Covid-19-pandemie eksamen skryf - Jou Gesin | Solidariteit WêreldJou Gesin | Solidariteit Wêreld
Tuis › Artikels › Raad vir emosionele stres vir leerders wat tydens Covid-19-pandemie eksamen skryf
Dit is normaal vir leerlinge om angs of stres rondom eksamenstyd te ervaar – veral die eindeksamen. Die koronaviruspandemie het egter oor die afgelope 20 maande 'n beduidende impak gehad op leerders se geestelike welstand.
Die Amerikaanse Sielkundige Vereniging (APA) gee globaal relevante raad vir emosionele stres vir leerders wat tydens die Covid-19-pandemie eksamen skryf.
Essensiële selfsorg is nou belangriker as ooit tevore. Dit sal jou immuunstelsel sterk hou en jou emosionele reserwes vol. Stel 'n selfsorgskedule op en sluit gereelde oefentye in, maak vinnige en gesonde maaltye, kry genoeg slaap, en drink koffie saam met 'n vriend. Maar hoe kry mens tyd vir al hierdie dinge in die eksamentyd? Die APA se raad is dat jy krities na jou moet-gedoen-word-lysie kyk en take wat nie dringend of belangrik is nie uitstel – of sommer skrap.
Jy kan ook vriende of familie vra vir praktiese steun met inkopies of troeteldierversorging, wat vir jou tyd vir jouself sal gee.
Beperk jou media-inname
Dis deel van 'n gesonde leefstyl om ingelig te bly en aanlyn met vriende te gesels. Te veel nuus, veral op sosiale media, kan egter bydra tot angs en jou oorweldig laat voel. Dit kan ook op jou studietyd inbreuk maak sonder dat jy eers besef hoeveel tyd jy op jou slimtoestel deurbring! Wees streng met jouself en beperk die tyd wat jy op die internet en sosiale media rondblaai. Indien dit nodig is, installeer app-beperkende sagteware om te help om jou skermtyd te verminder.
Fokus op goed wat jy kan beheer
Jou vriende is dalk in 'n partytjiestemming of rek hul studieskedules uit, maar jy moet besef dat jy nie kan beheer wat ander mense doen nie. Fokus op wat jy kan beheer: jou eie gedagtes, gevoelens en gedrag. Begin jou eksamenvoorbereiding ruim betyds en identifiseer die studiemetode wat jou die beste pas. Kies die tyd van die dag wanneer jy die sterkste gefokus is vir intensiewe studie. Neem verposings tussen studiesessies, oefen gereeld en kry genoeg slaap. Vergewis jouself van tye, venues, prosedures en wat jy na die eksamenvenue kan saamvat. Maak seker dat jy goed voor die begin van die eksamen daar is.
Jou kanse is beter om jou studiedoelwitte te behaal as jy ontspanne, selfverseker en minder gestres is. Dit kan uitdagend wees om te midde van die chaos op jou studies te fokus, maar onthou dat jy nie die enigste een is nie. Dit is essensieel om uit te reik na familie en vriende, dosente, onderwysers en selfs beraders en terapeute as jy voel jy bly nie by nie.
Mail & Guardian: https://mg.co.za/education/2021-10-10-learners-and-parents-how-to-beat-end-of-year-exam-stress/